腰鎌一首
作者：劉一止
朝代：宋

paragraphs: 腰鎌行稻區，引挽親刈熟。
黄雲卧千頃，彌望極平陸。
潦水秋未收，褰裳聽滿足。
爲士復兼農，自身仍當僕。
書年賀豐稔，天事誠委曲。
辛苦豈敢辭，幸此卒歲蓄。
歸來妻孥笑，風日緇面目。
未覺城市胜，生理係斗斛。
少年事筆耕，初不辨穜稑。
讀書舌本燥，得食僅半菽。
人言清有餘，自哂瘦如竹。
虚名真畫餅，逸景等轉燭。
今我更百態，漸已不諱俗。
杯水重萬言，嚢錢踰滿腹。
却嗤祖士少，未免懷愧恧。
客來詎相訪，底用身障簏。